钦定古今图书集成/理学汇编/经籍典/第084卷 > 王申子周易辑说 > 《问序卦》
## 钦定古今图书集成/理学汇编/经籍典/第084卷 > 王申子周易辑说 > 《问序卦》

或问曰：“《序卦》之文，伊川《易传》卦卦引之，而子乃以为
非圣人所作。然则卦果无序乎？”曰：“上经三十卦，以反
对观之，止十八卦，首乾坤者，万物父母也。十变为泰
否。泰否，乾坤二体之交也。又十变为剥复，剥复乾阳
坤阴之终始也。又四变为坎离，坎离乾阳坤阴，交之
极也。下经三十四卦，以反对观之，亦止十八卦，首咸”
《恒》者，山泽通气，雷风相薄，万物男女也。十变为《损》《益》，
《损》益《咸》《恒》二体之交也。又十变为《渐》《归妹》，《渐》《归妹》，阳
男阴女之终始也。又八变为《既济》《未济》，《既济》《未济》亦
坎离之互，阳男阴女，交之极也。大略如此，岂得无序？
但莫晓其间诸卦次第如何安排耳。若夫《经》中《序卦》
之文，义乖理浅，决非圣人所作。愚正不晓伊川何所
取。而卦卦引之以作《传》也。